في خطابه الى القمة العربية الاوربية بشرم الشيخ بمصر قبل يومين فاجأ الملك محمد السادس الجميع من خلال توجيه نقد ذاتي للعرب. الخطاب وبعد ان ذكر باهمية هاد الحوار وبالرغبة في الارتقاء بهاد المسار الى “مستويات أعلى” ودور الجغرافيا في ضرورة الدفع بانجاحه٬ ذكر بتجربة المغرب مع “الشريك الاوربي” ووصفها بالمثمرة والمتميزة” ودعا الى اعتبارها قدوة فهاد المسار الاوربي العربي. هنا قال باش ينجح التلاحق خاص بناء “صرح علاقة متينة ومتكافئة، قوامها القيم والمصالح المشتركة، والاحترام المتبادل، والحوار البناء”. وقال ان هاد الحوار خاصو يتبنى على “ترتيب عقلاني للأولويات، ورسم محكم لأهداف واقعية، ونهج أسلوب تشاركي واستباقي، يعتمد آليات عمل مرنة ومتطورة”. فهاد التصور دار ضربة للعقلية العربية٬ اذ قال ان الامن القومي العربي راه شأن عربي وما خاصش يدخل فيه حد. هنا هدر على تحديات هاد العالم الخطيرة اللي كتهدد استقلالو وعزاها الى “سياسات وسلوكيات بعض بلدانه تجاه البعض الآخر. وفي هذا الصدد، نشدد على أن القضاء على هذا التهديد يظل رهينا بالالتزام بمبادئ حسن الجوار، واحترام السيادة الوطنية للدول ووحدتها الترابية، والتوقف والامتناع عن التدخل في شؤونها الداخلية”. عاد رجع دور اوربا فتحقيق نهضة لهاد الوطن العربي ثم “توجيه الشراكات المستقبلية نحو تهييئ بيئة فكرية وثقافية وإعلامية سليمة، للتعايش والتعاون بين شعوب المنطقتين” طبعا اثار قضايا اخرى بحال فلسطين وغيرها. القوي جدا فهاد الخطاب هو الحديث عن سياسات وسلوكيات بعض الدول تجاه البعض الاخر. ذكر هاد الدول باحترام سيادة هاد الدول ووحدتها الوطنية. ممكن نفهمو باللي المقصود الاول اللي غادي يطيح على بالنا هو الجزائر. اش كيدير فالصحرا وكيفاش كيلعب باش تخرج جمهورية فالجنوب المغربي. هادا خطاب كلاسيكي مغربي٬ غير هو فلقاءات بحال هادي ما مولفينش بيه بزاف. كاين رسائل لدول اخرى. لدول ولات ما كتحرمش مبدأ حسن الجوار ولا السيادة الوطنية للدول ولا وحدتها الترابية. هنا نقدرو ندخلو فهاد الخانة دول من الخليج. الامارات العربية المتحدة كدخل قمقومها فامور بعيد عليها. قطر كدير نفس السياسة كذلك. طيلة السنوات العشر الاخيرة هاد الدول ما خلاو والو باش يدخلو فشؤون دول اخرى. شوفو الحالة ديال المغرب. قطر لعبات كثير بقناتها الجزيرة فضرب المغرب. هادي قناة دولة قطر وظفاتها باش تتدخل فسياسة دول كثيرة وتدعم كاع الاسلاميين فالدول العربية. كولشي عرف النتيجة. ناضت الامارات ردات عليها. دعمات كاع اللي كيواجه الاسلاميين. اخوان مسلمين او من عائلات الاخوان. النتيجة تدخل هاد الدولتين فشؤون كاع الدول٬ كل دولة ونسبة التدخل٬ بما فيها المغرب. باش جات ازمة الخليج طلع المغرب كبير. ما مشى لا مع السعودية والامارات لا مع قطر. حدا موقف الحياد ودعم الشعب القطري اللي كان محاصر. اللي ذاق من تدخل دول اخرى فشؤونو الداخلية بعد ما لعبات قيادتو هاد الدور مع دول اخرى. دابا المغرب مازال كيدخلو فيه. الطريقة اللي تعاملو بيها الاماراتيون مع 6 مدراء مؤسسات اعلامية كانت وقاحة وتدخل فشؤوننا الداخلية. حققو مع مدير وجبدو ليه كيف سبق ونشرات “كود” قضية الاسلاميين فالمغرب والسبيل لمحاربتهم. تلاقاو مع كل مدير على حدا. هاد المدراء ما عليهمش حقاش شافو مدير بوزارة الاتصال معاهم. المدير هو المسؤول على هاد الشوهة. الدولة ما غادياش تسكت علي هاد الشي. سواء داز عليه عام او عشر سنين. ما بغاوش يفهمو هادوك الخليجيين باللي حنا ماشي بحال باباهم. يقودو يبعدو منا راه ما كنشبهوهمش. فلوسهم ما غاديينش يغيرو عقلية ما عمرها شبهاتهم. 
محمد السادس فجرها فشرم الشيخ: الامن القومي العربي يهدده تدخل بعض الدول العربية فبعضها. شكون كيقصد من غير الجزائر. كيفاش الامارات وقطر لعبو وبغاو يلعبو فالمغرب واخرها وفد اعلامي باش يهاجمو العدالة والتنمية